**Vertaispalauteohjeet**

Vaihtakaa tekstejä keskenänne ja antakaa toisillenne palautetta. Alle on listattu kirjoittamisen osa-alueita ja apukysymyksiä palautteenannon tueksi. Kaikkia kysymyksiä ei tarvitse palautteessa käsitellä, mutta anna parillesi jotakin palautetta jokaisesta osa-alueesta. Kirjoita lopuksi muutaman virkkeen mittainen vapaamuotoinen lopputervehdys, johon voit esimerkiksi koota tärkeimmät kehitysideat tai kannustaa kirjoittajaa. Apunasi voit käyttää kunkin osa-alueen alle listattuja asiasanoja, joiden ydinsisältö löytyy verkosta Tekstintekijän työkalupakista osoitteesta <http://www.kielijelppi.fi/tyokalupakki>

Palautetta voi kirjoittaa koosteeksi tai ranskalaisin viivoin esimerkiksi kunkin osa-alueen otsikon alle ja lisäksi printatun tekstin marginaaleihin tai tekstin lomaan. Sähköisesti lisämerkintöjä voi tehdä esimerkiksi Wordin kommenttilapuilla tiedostoon. Palaute voi koostua esimerkiksi huomiosta, muokkausehdotuksista tai kirjoittajalle esitetyistä kysymyksistä. Myös värejä ja alleviivauksia voi käyttää.

Mieti kommentteja laatiessasi, millainen palaute hyödyttäisi juuri tätä kirjoittajaa parhaiten. Millaista palautetta itse haluaisit saada vastaavassa tilanteessa?

1. **Tekstilaji ja tekstin kokonaisrakenne**

Tarkastele tekstiä kokonaisuutena. Toimiiko lukujen rakenne ja otsikointi? Löytyykö tekstistä tutkimuskysymys ja punainen lanka eli juoni? Eteneekö tekstin juoni sulavasti luvusta toiseen, kappaleesta toiseen ja kappaleen sisällä virkkeestä toiseen? Jos näin ei ole, merkitse irralliset tai muuhun ympäristöön sopimattomat kohdat esimerkiksi värikynällä. Onko kappalejako mallillaan? Onko tiivistelmä ohjeiden mukainen?

Asiasanoja: Kappale, Koheesio, Luettavuus, Otsikko, otsikointi, Punainen lanka, Sidosteisuus, Toisto, Viittaussuhteet.

1. **Tieteellisen esittämistavan erityispiirteet**

Onko tekstin väitteet perusteltu uskottavasti ja ymmärrettävästi? Onko alan käsitteitä käytetty asianmukaisesti? Erottuuko kirjoittajan oma ääni lähteiden (ja mahdollisen aineiston) äänestä joka kohdassa, myös virketasolla? Onko lähdeviitteet merkitty asianmukaisesti?

Asiasanoja: Aikamuoto, Argumentaatio, Erikoiskieli, Lähdeluettelo, Metateksti, Näkökulma, Persoonamuoto, Referointi, Sitaatti, Verbimuoto, Viittaustekniikka.

1. **Sanavalinnat ja tyyli**

Onko teksti kaikilta osin täsmällistä, selkeää ja yksiselitteistä? Onko tekstiä helppo seurata? Joudutko jossain kohtaa palaamaan virkkeessä taaksepäin hahmottaaksesi tekstin merkityksen? Onko tekstissä luettavuutta heikentäviä muoti-ilmauksia, substantiivityyliä tai hankalia lauseenvastikkeita? Onko tekstissä tieteelliseen asiatyyliin sopimattomia ilmauksia, kielikuvia tai rakenteita? Onko tekstissä turhaa toistoa? Onko vieraskielisiä lähteitä referoitu sujuvasti suomeksi? Onko tekstissä vieraan kielen mallin mukaisia hankalia ilmauksia tai lauserakenteita?

Asiasanoja: Agentti, Asiatyyli, Koheesio, Lauseenvastike, Muoti-ilmaus, Puhekieli, Substantiivityyli, Tilastokieli, Vieras vaikutus, Virke.

1. **Oikeakielisyys**

Ovatko virkerakenteet kieliopillisesti toimivia (ks. lisää esimerkiksi asiasanoista Virke ja Symmetria)? Tarkista, onko välimerkit merkitty asianmukaisesti. Onko sanajärjestys luonteva? Toimivatko pronominiviittaukset? (Jokaiselle pronominille tulisi löytyä edeltävästä tekstistä yksiselitteinen korrelaatti eli ilmaus, johon pronomini viittaa.) Onko sivunumeroiden välissä ajatusviiva (yhdysmerkkiä pitempi viiva –)?

Asiasanoja: Ajatusviiva, Iso ja pieni alkukirjain, Kaksoispiste, Kongruenssi, Kysymysmerkki, Lauseenvastike, Numeroilmaus, Omistusliite, Passiivi, Pilkku, Piste, Pronomini, Puolipiste, Rektio, Sanajärjestys, Sijapääte, Symmetria, Vertailumuodot, Vierassana, Viivapulma, Virke.